62022CO0424_INF
Digriet tal-Qorti tal-Ġustizzja (Id-Disa’ Awla) tat‑8 ta’ Mejju 2024 –Santander Bank Polska
(Kawża C‑424/22)
“Rinviju għal deċiżjoni preliminari – Artikolu 99 tar-Regoli tal-Proċedura tal-Qorti tal-Ġustizzja – Risposta li tista’ tiġi dedotta b’mod ċar mill-ġurisprudenza – Protezzjoni tal-konsumaturi – Direttiva 93/13/KEE – Klawżoli inġusti fil-kuntratti konklużi mal-konsumaturi – Artikolu 6(1) u Artikolu 7(1) – Effetti tal-konstatazzjoni tan-natura inġusta ta’ klawżola – Kuntratt ta’ self ipotekarju ddenominat f’munita barranija li jinkludi klawżoli inġusti dwar il-valutazzjoni u r-rata tal-kambju – Nullità ta’ dan il-kuntratt – Effetti restitutorji – Dritt ta’ żamma”
Protezzjoni tal-konsumaturi – Klawżoli inġusti fil-kuntratti konklużi mal-konsumaturi – Direttiva 93/13 – Konstatazzjoni tan-natura inġusta ta’ klawżola – Portata – Kuntratt ta’ self ipotekarju – Annullament tal-kuntratt – Invokazzjoni ta’ dritt ta’ żamma mill-istituzzjoni bankarja – Ġurisprudenza nazzjonali li tissuġġetta l-ħlas lura tas-somom dovuti mill-istituzzjoni għall-offerta mill-konsumatur li jħallas lura jew jiggarantixxi l-ħlas lura tal-benefiċċju kollu – Inammissibbiltà – Eżistenza ta’ rimborsi diġà mwettqa b’eżekuzzjoni tal-kuntratt – Assenza ta’ effett
(Direttiva tal-Kunsill 93/13, Artikoli 6(1) u 7(1))
(ara l-punti 34, 37, 38 u d-dispożittiv)
Dispożittiv
L-Artikolu 6(1) u l-Artikolu 7(1) tad-Direttiva tal-Kunsill 93/13/KEE tal‑5 ta’ April 1993 dwar klawżoli inġusti f’kuntratti mal-konsumatur,
għandhom jiġu interpretati fis-sens li:
jipprekludu interpretazzjoni ġurisprudenzjali tad-dritt nazzjonali skont liema, fil-kuntest tal-annullament ta’ kuntratt ta’ self ipotekarju konkluż ma’ konsumatur minn istituzzjoni bankarja, minħabba n-natura inġusta ta’ ċerti klawżoli ta’ dan il-kuntratt, l-invokazzjoni, minn dik l-istituzzjoni, ta’ dritt ta’ żamma twassal sabiex il-possibbiltà, għal dan il-konsumatur, li jikseb il-ħlas tas-somom li l-imsemmija istituzzjoni hija kkundannata għalihom skont l-effetti restitutorji tal-konstatazzjoni tan-natura inġusta ta’ dawn il-klawżoli, tiġi ssuġġettata għall-offerta konkomitanti tal-imsemmi konsumatur li jħallas lura jew li jiggarantixxi l-ħlas lura tal-benefiċċju li huwa kiseb mill-istess istituzzjoni taħt l-imsemmi kuntratt, indipendentement mir-rimborsi diġà mwettqa b’eżekuzzjoni tiegħu.